কুলভূষণ যাদবকে মুক্ত করার জন্য আন্তর্জাতিক আদালতে পৌঁছতে হবে ভারত সরকারকে। মোদী সরকারকে এ জন্য নির্দেশ দেওয়ার আর্জি নিয়ে জনস্বার্থ আবেদন দায়ের হল দিল্লি হাইকোর্টে। আগামিকাল এই মামলার শুনানি। ভারতের চর সন্দেহে কুলভূষণকে ফাঁসির সাজা শুনিয়েছে পাকিস্তানের সেনা আদালত। তাঁর সঙ্গে দেখা করার সুযোগ মেলেনি ভারত সরকারের প্রতিনিধির। এই পরিস্থিতিতে রাহুল শর্মা নামে জনৈক আবেদনকারী দিল্লি হাইকোর্টে আর্জি জানিয়ে বলেন, হাইকোর্ট দেশের স্বরাষ্ট্র মন্ত্রক ও বিদেশ মন্ত্রককে নির্দেশ দিক তারা যেন কুলভূষণকে নিয়ে আন্তর্জাতিক আদালতের দ্বারস্থ হয়। কুলভূষণকে অবৈধ ভাবে পাকিস্তানে বন্দি করে রাখা হয়েছে, তাঁর সঙ্গে দেখা করার সুযোগ পাচ্ছে না ভারত সরকার— এই বিষয়টি যেন ইন্টারন্যাশনাল কোর্ট অব জাস্টিসের সামনে আনা হয়। আবেদনকারীর অভিযোগ, পাকিস্তানের সেনাবাহিনী কুলভূষণকে সঠিক বিচারের সুযোগ দিতে ব্যর্থ হয়েছে। কুলভূষণকে নিয়ে ভারত-পাকিস্তানের সম্পর্কের টানাপড়েনের মধ্যে আগামিকাল দিল্লি হাইকোর্ট কী নির্দেশ দেয়— সেটাই দেখার।